CELEX: 32017R0068
Language: mt
Date: 2017-01-09 00:00:00
Title: Regolament ta' Implimentazzjoni tal-Kummissjoni (UE) 2017/68 tad-9 ta' Jannar 2017 li jemenda r-Regolament tal-Kummissjoni (KE) Nru 121/2008 li jistabbilixxi l-metodu ta' analiżi għad-determinazzjoni tal-kontenut tal-lamtu fil-preparazzjonijiet ta' tip użat fl-għalf tal-annimali (kodiċi NM 2309)

13.1.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 9/4
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/68
   tad-9 ta' Jannar 2017
   li jemenda r-Regolament tal-Kummissjoni (KE) Nru 121/2008 li jistabbilixxi l-metodu ta' analiżi għad-determinazzjoni tal-kontenut tal-lamtu fil-preparazzjonijiet ta' tip użat fl-għalf tal-annimali (kodiċi NM 2309)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
   Billi:
   
               (1)
            
            
               Il-klassifikazzjoni ta' preparazzjonijiet tat-tip użat fl-għalf tal-annimali taħt is-subtitoli tat-titolu 2309 tan-Nomenklatura Magħquda annessa mar-Regolament tal-Kunsill (KEE) Nru 2658/87 (2) hija ddeterminata abbażi tal-kontenut ta' lamtu li jkollu l-prodott.
            
         
               (2)
            
            
               Għall-finijiet ta' din il-klassifikazzjoni, ir-Regolament tal-Kummissjoni (KE) Nru 121/2008 (3) jipprevedi l-użu ta' metodu analitiku enżimatiku għad-determinazzjoni tal-kontenut tal-lamtu f'ċerti preparazzjonijiet.
            
         
               (3)
            
            
               Fejn hemm preżenti f'dawn il-preparazzjonijiet prodotti tas-sojja, il-kontenut ta' lamtu jista' jiġi ddeterminat permezz tal-metodu polarimetriku jew tal-metodu analitiku enżimatiku. Jinkisbu riżultati sostanzjalment differenti, skont il-metodu użat, u nstab li l-metodu polarimetriku ma kienx xieraq biex jiġi stabbilit il-kontenut ta' lamtu fil-preparazzjonijiet li fihom prodotti tas-sojja peress li dan jagħti riżultati impreċiżi.
            
         
               (4)
            
            
               Għalhekk, il-prodotti tas-sojja għandhom jinżiedu mal-lista tal-materjali tal-għalf stabbilita fl-Artikolu 1 tar-Regolament (KE) Nru 121/2008 li għalihom il-kontenut tal-lamtu fil-preparazzjoni għandu jiġi ddeterminat bl-użu ta' metodu analitiku enżimatiku, biex jiġi ċċarat liema metodu jridu jużaw l-awtoritajiet doganali u b'hekk tkun żgurata klassifikazzjoni uniformi fl-Istati Membri.
            
         
               (5)
            
            
               Għalhekk, l-Artikolu 1 tar-Regolament (KE) Nru 121/2008 għandu jiġi emendat skont dan.
            
         
               (6)
            
            
               I-miżuri previsti f'dan ir-Regolament jikkonformaw mal-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Fl-Artikolu 1 tar-Regolament (KE) Nru 121/2008 għandu jiddaħħal il-punt (k) li ġej:
   
      
                  “(k)
               
               
                  prodotti tas-sojja.”
               
            
   Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta' Jannar 2017.
      
         
            Għall-Kummissjoni,
         
         
            F'isem il-President,
         
         Stephen QUEST
         
            Direttur Ġenerali
         
         
            Direttorat Ġenerali għat-Tassazzjoni u l-Unjoni Doganali
         
      
   
   
      (1)  ĠU L 269, 10.10.2013, p. 1.
   
      (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana. (ĠU L 256, 7.9.1987, p. 1).
   
      (3)  Ir-Regolament tal-Kummissjoni (KE) Nru 121/2008 tal-11 ta' Frar 2008 li jistabbilixxi l-metodu ta' analiżi għad-determinazzjoni tal-kontenut tal-lamtu fil-preparazzjonijiet ta' tip użat fl-għalf tal-annimali (kodiċi NM 2309) (ĠU L 37, 12.2.2008, p. 3).